Ingen leste den viktigste rapporten

I 2004 fikk rapporten «Regjeringens sikkerhet» høyeste prioritet. Men ingen i Stoltenberg-regjeringen hadde lest rapporten før terrorangrepene i fjor.

FS00046993.jpg Skibstad, Kent/NTB scanpix

27. sep. 2012 06:28 Sist oppdatert 27. september 2012

Det innrømmer både statsministeren, justisministeren og statsrådene som hadde ansvaret for Regjeringens sikkerhetsprosjekt overfor 22. juli-kommisjonen.

I juni 2004 leverte en arbeidsgruppe under ledelse av Politidirektoratet (POD) rapporten «Regjeringens sikkerhet» på bestilling fra Statsministerens kontor (SMK).

Les også Fant hemmelige kabler under Regjeringskvartalet

Rapporten var den viktigste delen av sikkerhetsprosjektet i Regjeringen og konkluderte med at:

Sikkerheten i regjeringen og Regjeringskvartalet var uakseptabel.

Viktige tiltak mot ulike bombeeksplosjoner måtte gjennomføres, blant annet sperring av Grubbegata forbi Høyblokken.

Høyeste prioritet

august 2004 ble rapporten behandlet i Regjeringens sikkerhetsutvalg, ledet av daværende statsminister Kjell-Magne Bondevik (KrF). Utvalget består av et begrenset antall regjeringsmedlemmer, og er det øverste organet for å diskutere sikkerhetsspørsmål i Norge.

Der ble det ble besluttet at prosjektet skulle gjennomføres i tråd med rapporten og arbeidet skulle gis «høyeste prioritet».

Ingen leste

I 2005 dannet Jens Stoltenberg (Ap) ny regjering. Men 22. juli-forklaringene til statsrådene i Stoltenberg-regjeringen viser imidlertid at ingen av de sentrale statsrådene hadde lest rapporten med de helt sentrale sikkerhetstiltakene før terroraksjonen 22. juli i fjor.

Les også Oppdaget at hun hadde ansvaret for Regjeringskvartalet etter 22. juli

Da statsråd Rigmor Aasrud (Ap), som har ansvaret for sikkerhetsprosjektet, ga sin forklaring til kommisjonen over ni måneder etter terrorangrepet hadde hun fortsatt ikke lest rapporten som lå til grunn for hele prosjektet.Aasrud har fortsatt ikke sett hele POD-rapporten, heter det i forklaringen.

Heidi Grande Røys (SV), som var fornyings— og administrasjonsminister fra 2005 til 2009, i prosjektets begynnelse, innrømmer at heller ikke hun hadde lest rapporten som lå til grunn for prosjektet.

Det samme innrømmet statsminister Jens Stoltenberg (Ap). Han tror imidlertid at han etter 22. juli har sett skisser og illustrasjoner. Og til kommisjonen viste han imidlertid til at han fikk en muntlig redegjørelse da han startet i jobben.

«Ikke sett»

Heller ikke Knut Storberget (Ap), som var justisminister fra 2005 til november 2011 har sett den sentrale rapporten. Han sier han ble fortalt at dette var et prosjekt som SMK hadde igangsatt i forrige regjeringsperiode.

Karl Eirik Schjøtt-Pedersen, statsråd ved Statsministerens kontor, var ikke engang klar over at SMK hadde bedt POD utarbeidet en statusrapport for ulike sikkerhetstiltak.

Grete Faremo (Ap), nåværende justisminister og forsvarsminister 22. juli i fjor sier hun først skaffet seg informasjon om sikkerhetsprosjektet etter 22. juli.

Hun visste heller ikke at stengningen av Grubbegata stammet fra et prosjekt fra 2004.

Simulerte bilbombe

Det var politimester Oddbjørn Mjølhus som ledet prosjektgruppen som skrev rapporten. I gruppen satt også representanter fra Oslo politidistrikt, Forsvaret og Statsministerens kontor.

Arbeidet var høyt sikkerhetsgradert og underlagt streng taushetsplikt.

I rapporten ble det også, ved hjelp av internasjonale eksperter gjennomført simuleringer av ulike bilbomber plassert i Grubbegata.

Et av scenarioene var en bilbombe på 100 kilo plassert 20 meter fra inngangen til Høyblokken, og de antatte ødeleggelsene fra en slik bilbombe ble beskrevet, og 22. juli-kommisjonen kaller det «skremmende likt skadeomfanget 22. juli».

Det ble også gjennomført simulering av en bilbombe plassert tre meter fra inngangen.

Selv om tiltakene fikk høyeste prioritet kunne Anders Behring Breivik 22. juli i fjor plassere sin bombe på 950 kilo på nesten akkurat samme sted som simuleringen advarte om syv år tidligere.

Fakta Sikkerhetsprosjektet Høsten 2002: Statsministerens kontor (SMK) tar initiativ til å styrke sikkerheten rundt regjeringen. En rekke sikkerhetstiltak ble foreslått. Blant annet stenging av Grubbegata.Høsten 2003: Oppdraget blir gitt fra SMK til politidirektør Ingelin Killengreen og det ble forutsatt at arbeidet skulle løses sammen med forsvarssjefen.Juni 2004: En hovedrapport i prosjekt «Regjeringens sikkerhet» ble levert til SMK fra POD.August 2004: Rapporten ble behandlet i Regjeringens sikkerhetsutvalg og gitt høy prioritet.Juli 2011: Et av de viktigste tiltakene, stenging av Grubbegata for trafikk, var fortsatt ikke iverksatt. Vis mer